Tweeling kry 14 A’s: ‘Saam-saam deur die lekker én die swaarkry’Lariesa (links) en Shalene de Lange (Foto: Verskaf) Nog altyd het dié tweeling van Pretoria alles saam gedoen: Hulle was saam in die hokkiespan, aan die etenstafel, in debat- en redenaarswedstryde en aan’t voorberei vir moeilike eksamens. Nou het dié twee oudleerlinge aan die Afrikaans Hoër Meisieskool ook albei sewe onderskeidings in die matriek-eindeksamen behaal en die toekomsplan verskil nie van dié van voorheen nie: Hulle is wéér saam op pad – na die Universiteit van Pretoria. Nee, hulle gaan nie in dieselfde rigting studeer nie, keer hulle vinnig. Lariesa de Lange gaan BSc Mediese Wetenskappe studeer en Shalene ŉ graad in Arbeidsterapie. Vir die eerste keer gaan dié tweeling, wat dikwels sommer dieselfde foute in vraestelle maak of neurie aan dieselfde liedjie wanneer hulle in verskillende vertrekke is, se paaie nou op kampus skei. Albei het onderskeidings in Afrikaans Huistaal, Engels eerste addisionele taal, wiskunde, fisiese wetenskappe, lewenswetenskappe, gasvryheidstudies en lewensoriëntering behaal. “Ons is baie na aan mekaar en het ŉ spesiale band. Namate ons ouer geword het, het ons ons eie belangstellings begin kry, maar daardie spesiale band wat ons aan mekaar hou, bly altyd,” vertel Lariesa. Die De Lange-gesin het die afgelope paar jaar ook baie moeilike tye agter die rug. Shalene ly aan ulseratiewe kolitis , ŉ soort inflammatoriese dermsiekte. Sy het dikwels tye in die hospitaal deurgebring. Maar dié jaar is hulle jaar, meen dié sussies – wat gesondheid sowel as studies betref. “Ons glo die spesiale band gaan bly selfs wanneer ons nou op verskillende kampusse gaan studeer aan dieselfde universiteit. Ons gaan nou vir die eerste keer ooit apart van mekaar vriende maak en ander dinge doen, maar ek dink dit gaan ons verhouding net nog meer versterk. Die jaar hou baie positiewe dinge vir ons in en ons is baie optimisties,” sê Shalene. Die tweeling gaan studeer vanuit hul ouerhuis in Equestria in Pretoria. Hoe voel hulle oor die uitslae? “Verskriklik bly! En dankbaar dat harde werk beloon is,” sê albei in harmonie amper soos dié van ŉ simfonie. Vinnige vrae aan die tweeling: Shalene: Courageous Lariesa: Pad na jou hart Shalene: Afrikaanse musiek soos dié van Joshua na die Reën. Lariesa: Afrikaanse musiek soos dié van Juanita du Plessis. Shalene: Dat die land na die Here sal draai en dat daar vrede sal wees. Lariesa: Dat my sussie volkome sal gesond word. Shalene: Ek maak nie kasdeure toe nie. Lariesa: Ek raak stil in groot groepe mense. Shalene: Ek wil na die Here se stem luister dié jaar. Lariesa: Al my vakke slaag en nuwe mense ontmoet.